O dezvăluire surprinzătoare, un mesaj răvășitor, o mamă care duce lupta vieții cu o boală nemiloasă. Cu toate că videoclipul a strâns, până acum, zeci de milioane de vizualizări, puțini au sesizat detaliul secret din ultimele imagini cu Kate Middleton. Simbolul emoţionant are o semnificație cu totul specială.
În timp ce devenise ținta glumelor și ironiilor, după scandalul fotografiei în care apare alături de cei trei copii, publicată de Ziua Mamei, Prințesa de Wales a rupt tăcerea și a anunțat că motivul absenței și tăcerii sale a fost, de fapt, faptul că fusese diagnosticată cu o formă de cancer.
"Acest lucru a venit, desigur, ca un şoc uriaş, iar William şi cu mine am făcut tot ce am putut pentru a procesa şi gestiona acest lucru în mod privat, de dragul tinerei noastre familii.
După cum vă puteţi imagina, acest lucru a necesitat timp. Mi-a luat timp să mă recuperez după o intervenţie chirurgicală majoră pentru a-mi începe tratamentul. Dar, cel mai important, ne-a luat timp să le explicăm totul lui George, Charlotte şi Louis într-un mod adecvat pentru ei şi să îi asigurăm că voi fi bine", spune Kate Middleton.
Videoclipul, ce a fost postat pe pagina de Instagram a Prinților de Wales, a fost văzut de câteva zeci de milioane de persoane și, cum era de așteptat, a stârnit un val uriaș de compasiune. Oameni din toate colțurile lumii i-au urat sănătate și curaj în lupta cu boala.
Îmbrăcată lejer, machiată discret și cu părul aranjat în bucle superbe ce îi încadrează perfect chipul, viitoarea regină a fost filmată stând pe o bancă, în grădina Palatului Windsor.
Există însă un detaliu secret din ultimele imagini cu Kate Middleton pe care puțini l-au sesizat. Elemenul are o simbolistică specială, este un mesaj de încurajare pentru toți cei care s-au confruntat cu cancerul.
Dacă privim cu atenție fundalul, vom vedea mai multe narcise strecurate printre firele de iarbă. Narcisa nu este doar floarea națională a Țării Galilor, dar este și asociată, de ani buni, cu cei care au reușit să învingă cancerul.
"În acest moment, mă gândesc, de asemenea, la toţi cei ale căror vieţi au fost afectate de cancer. Pentru toţi cei care se confruntă cu această boală, sub orice formă, vă rog să nu vă pierdeţi credinţa sau speranţa. Nu sunteţi singuri", mai spune Kate.
În plus, narcisele sunt printre primii vestitori ai primăverii, marcând momentul în care ne putem lua adio de la iarnă, frig, dând speranță pentru vremuri mai bune și mai calde.
Același simbol a fost folosit și de Regina Elisabeta a II-a când a ținut un discurs poporului englez, în anul 2020, în plină criză provocată de pandemia de Covid-19.